Document ID: 31991L0441

Nõukogu direktiiv,
26. juuni 1991,
millega muudetakse direktiivi 70/220/EMÜ mootorsõidukite heitgaaside tekitatud õhusaaste vastu võetavaid meetmeid käsitlevate liikmesriikide õigusaktide ühtlustamise kohta
(91/441/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100a,
võttes arvesse komisjoni ettepanekut, [1]
koostöös Euroopa Parlamendiga, [2]
võttes arvesse majandus- ja sotsiaalkomitee arvamust [3]
ning arvestades, et:
siseturu järkjärguliseks väljakujundamiseks 31. detsembriks 1992 tuleb võtta meetmeid; siseturg hõlmab sisepiirideta ala, kus on tagatud kaupade, isikute, teenuste ja kapitali vaba liikumine;
Euroopa ühenduste keskkonnakaitset käsitlevas esimeses tegevusprogrammis, mille nõukogu 22. novembril 1973 heaks kiitis, kutsuti ühendust üles arvesse võtma viimaseid teaduses tehtud edusamme võitluses mootorsõidukite gaasilistest heitmetest tekkiva õhusaaste vastu ning vastavalt muutma eelnevalt vastuvõetud direktiive;
kolmandas tegevusprogrammis nähakse ette lisameetmed, mis tuleb võtta mootorsõidukite gaasiliste heitmete praeguste määrade tunduvaks vähendamiseks;
direktiivis 70/220/EMÜ [4], viimati muudetud direktiiviga 89/491/EMÜ [5], nähakse ette selliste sõidukite mootoritest väljapaiskuvate süsinikmonooksiidi ja põletamata süsivesinike heitkoguste piirväärtused; kõnealuseid piirväärtusi vähendati esmakordselt direktiiviga 74/290/EMÜ [6] ning täiendati direktiivi 77/102/EMÜ [7] alusel lämmastikoksiidide lubatavate piirväärtustega; nimetatud kolme saaste piirväärtusi vähendati järjestikku direktiividega 78/665/EMÜ [8], 83/351/EMÜ [9] ja 88/76/EMÜ, [10] diiselmootorite tahketest osakestest koosneva saasteaine heitmete piirväärtused kehtestati direktiiviga 88/436/EMÜ [11] ja rangemad Euroopa standardid alla 1400 cm3 autode kohta direktiiviga 89/458/EMÜ; [12]
komisjoni selles valdkonnas tehtud töö on näidanud, et juba praegu on ühenduse käsutuses või viimistlusjärgus tehnoloogiad, mis võimaldavad kõigi mootorimahtude osas kõnealuseid piirväärtusi järsult alandada;
kuna direktiiviga 89/458/EMÜ sätestati rangemad heitkoguste standardid alla 1400 cm3 autode kohta, on nüüd vastavalt selle direktiivi artiklile 5 vaja samadeks rakenduskuupäevadeks ja linnavälist sõidutsüklit hõlmava parendatud Euroopa katsemenetluse alusel nende standarditega vastavusse viia selliste autode heitkoguste piirväärtused, mille mootorimaht on võrdne 1400 cm3-ga või sellest suurem;
tundub asjakohane sätestada samaaegselt nõuded kütuseaurude ja heitmetega seotud sõidukiosade kulumiskindluse kohta ning seada vastavalt direktiivi 88/436/EMÜ artiklile 4 sisse diiselmootoriga autode tahkete osakeste saasteaine heitkoguste standardite teine etapp, ühendades seega Euroopa ühenduse sõiduautode õhusaaste heitmekogustega seotud nõuded; kulumiskindluskatse peaks põhinema 80000 kilomeetri läbisõitmisel ja selle teostamisel tuleks kasutada sõidukeid, millega tegelikult sõidetakse katserajal või šassiidünamomeetril;
võimaldamaks Euroopa keskkonnal kõnealustest sätetest võimalikult suurel määral kasu saada ning tagamaks samal ajal turu ühtsust, näib olevat vajalik rakendada rangemaid Euroopa norme, mis põhinevad täielikul ühtlustamisel;
uute standardite ja katsemenetluse sätestamisel tuleks silmas pidada Euroopa ühenduse liikluse arenguid tulevikus; siseturu väljakujundamine viib tõenäoliselt sõidukite registreerimise kasvamiseni, mille tulemusel suurenevad saasteainete heitkogused;
silmas pidades mootorsõidukite saasteainete heitkoguste olulist rolli ja osakaalu kasvuhooneefekti tekitavate gaaside hulgas, tuleb stabiliseerida eriti sõidukite CO2 heitmed ning vähendada neid edaspidi kooskõlas ÜRO Keskkonnaprogrammi (UNEP) nõukogu 24. mai 1989. aasta otsusega, eriti selle punkti 11 alapunktiga d;
komisjon esitab ettepaneku direktiivi kohta, mis käsitleb meetmeid mootorikütuste ladustamise ja jaotamise igal etapil esinevate aurumiskadude vähendamiseks;
samuti on vaja kiiresti ja märkimisväärselt parandada kütuse kvaliteeti tanklates;
rangemate standardite kehtestamist kiirendaks ka see, kui liikmesriigid seaksid sisse süsteemi, mis õhutaks uute sõidukite ostjaid oma vanu sõidukeid vanametalliks lammutada laskma või, kuivõrd see on võimalik, uuesti ringlusesse võtma;
liikmesriikidel on soovitav võtta meetmeid tagamaks, et võimaluse korral paigaldatakse vanematele sõidukitele heitgaaside puhastamise seadmed;
rangemate standardite mõju keskkonnale oleks palju suurem ja kiirem, kui liikmesriigid teeksid pärast 31. detsembrit 1992 maksusoodustusi seadmete ostmisele ja juba kasutuses olevatele sõidukitele paigaldamisele, mis tagab käesolevas direktiivis kehtestatud standardite järgimise;
keskkonnasaaste pidev kasv, mis on põhjustatud liiklustiheduse kiirest kasvamisest ühenduses, tingib lisaks piirväärtuste ja rangemate standardite vastuvõtmisele ka alternatiivsete käivitussüsteemide ja transpordikontseptsioonide väljakujundamise; ühendus peaks astuma samme, et toetada rahaliselt alternatiivsete transpordikontseptsioonide, käivitussüsteemide ja kütuste osas tehtavat uurimis- ja arendustegevust, mis võtab arvesse keskkonnale vastavuse nõudeid;
käesolevas direktiivis sätestatud standardite mõju maksimeerimiseks teeb nõukogu komisjoni ettepaneku põhjal kvalifitseeritud häälteenamusega enne 31. detsembrit 1992 otsuse meetmete kohta, mille eesmärgiks on:
- piirata CO2 heitmeid,
- võtta vastu heitkoguste standardid (ja vastavad katsetused) sõidukite puhul, mis ei kuulu käesoleva direktiivi rakendusalasse, sealhulgas kõik kommertsveokid,
- sätestada regulaarsed kontrollimised ja menetlused paigaldatud seadmete asendamiseks, parandamiseks või hooldamiseks, et järgida sätestatud väärtusi,
- rakendada uurimis- ja arendustöö programm, et õhutada puhaste sõidukite ja kütuste turustamist,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 70/220/EMÜ lisad asendatakse käesoleva direktiivi lisadega.
Artikkel 2
1. Alates 1. jaanuarist 1992 ei tohi ükski liikmesriik heitmete õhusaastega seotud põhjustel:
- keelduda mootorsõiduki tüübile EMÜ tüübikinnituse andmisest direktiivi 70/156/EMÜ [13] (viimati muudetud direktiiviga 87/403/EMÜ [14]) artikli 10 lõike 1 viimases taandes nimetatud dokumendi väljastamisest ega siseriikliku tüübikinnituse andmisest
ega
- keelata mootorsõidukite kasutuselevõtmist,
kui selle mootorsõiduki tüübi või nende sõidukite heitmed vastavad käesoleva direktiiviga muudetud direktiivi 70/220/EMÜ sätetele.
2. Alates 1. juulist 1992 liikmesriigid:
- ei tohi enam anda mootorsõiduki tüübile EMÜ tüübikinnitust ega anda välja direktiivi 70/156/EMÜ artikli 10 lõike 1 viimases taandes ettenähtud dokumenti,
- keelduvad mootorsõiduki tüübile siseriikliku tüübikinnituse andmisest,
kui selle mootorsõiduki tüübi heitmed ei vasta käesoleva direktiiviga muudetud direktiivi 70/220/EMÜ lisade nõuetele.
3. Alates 31. detsembrist 1992 keelavad liikmesriigid niisuguste sõidukite kasutuselevõtmise, mille heitmed ei vasta käesoleva direktiiviga muudetud direktiivi 70/220/EMÜ lisade nõuetele.
Artikkel 3
Liikmesriigid võivad käesoleva direktiiviga reguleeritud mootorsõidukitele näha ette maksusoodustusi. Sellised soodustused peavad olema kooskõlas asutamislepingu sätete ning järgmiste tingimustega:
- neid kohaldatakse kogu siseriiklikule autotoodangule ning kõigile sõidukitele, mis on imporditud liikmesriigis turustamiseks ja varustatud selliste seadmetega, mis võimaldavad ennetähtaegselt täita 1992. aastal kehtima hakkavaid Euroopa standardeid,
- need lõpetatakse artikli 2 lõikes 3 sätestatud uute sõidukite heitmeväärtuste kohustusliku jõustumise kuupäevadel,
- iga sõidukitüübi puhul on soodustuse väärtus kehtestatud heitmeväärtuse täitmiseks paigaldatavate seadmete ja nende sõidukile paigaldamise tegelikust maksumusest märkimisväärselt väiksem.
Komisjonile teatatakse piisavalt aegsasti kõigist esimeses lõigus nimetatud maksusoodustuste sisseseadmise või muutmise kavadest, et komisjon saaks esitada oma märkused.
Artikkel 4
Asutamislepingus sätestatud tingimustel tegutsev nõukogu teeb otsuse piirväärtuste edasise vähendamise kohta enne 31. detsembrit 1993 ettepaneku alusel, mille komisjon esitab tehnilist arengut arvesse võttes enne 31. detsembrit 1992.
Vähendatud piirväärtusi ei kohaldata uute tüübikinnituste suhtes enne 1. jaanuari 1996; pärast uue direktiivi vastuvõtmist võib neid kasutada maksusoodustuste alusena.
Artikkel 5
Nõukogu teeb komisjoni ettepaneku põhjal, milles arvestatakse kasvuhooneefekti osas tehtava töö tulemustega, kvalifitseeritud häälteenamusega otsuse mootorsõidukite CO2 heitmete piiramise meetmete kohta.
Artikkel 6
1991. aasta alguses kinnitab komisjon täiendavas tehnilises aruandes alternatiivse Euroopa kulumiskindluskatse [15] kehtivust, mis on vähemalt sama range kui VII lisas määratletud kulumiskindluskatse ja esindab paremini Euroopa sõidutingimusi. Vajaduse korral võib komisjoni ettepaneku põhjal 1991. aasta lõpuks muuta kiirendatud vanandamiskatset [16] kooskõlas tehnilisele arengule kohandamise komitee menetlusega.
Artikkel 7
1. Liikmesriigid jõustavad käesoleva direktiivi järgimiseks vajalikud õigusnormid 1. jaanuariks 1992. Liikmesriigid teatavad sellest viivitamata komisjonile.
2. Kui liikmesriigid võtavad lõikes 1 nimetatud meetmed, lisavad nad nende meetmete ametliku avaldamise korral nendesse meetmetesse või nende juurde viite käesolevale direktiivile. Viitamise viisi näevad ette liikmesriigid.
Artikkel 8
Käesolev direktiiv on adresseeritud liikmesriikidele.
Luxembourg, 26. juuni 1991

Labels: 20
7
3
8
15